Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με τη θέση που πρέπει να υιοθετήσει η Κοινότητα στο πλαίσιο της Επιτροπής των Πρέσβεων ΑΚΕ-ΕΚ με στόχο την έκδοση απόφασης όσον αφορά την έγκριση του εσωτερικού κανονισμού της Μικτής Υπουργικής Εμπορικής Επιτροπής ΑΚΕ-ΕΚ

(υποβάλλεται από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Με την απόφαση της 27ης Ιουλίου 2000, το Συμβούλιο των Υπουργών AΚΕ-ΕΚ εφήρμοσε προκαταβολικά, με ισχύ από 21ης Αυγούστου 2000 και μέχρι της ενάρξεως ισχύος της συμφωνίας εταιρικής σχέσεως AΚΕ-ΕΚ του Κοτονού, ορισμένες από τις διατάξεις της.

Μεταξύ αυτών των διατάξεων, περιλαμβάνεται το άρθρο 38 της συμφωνίας, η οποία συγκροτεί Μικτή Υπουργική Εμπορική Επιτροπή ΑΚΕ-ΕΚ, και του οποίου η τρίτη παράγραφος ορίζει ότι ο εσωτερικός κανονισμός θα εγκριθεί από το Συμβούλιο των Υπουργών AΚΕ-ΕΚ.

Το Συμβούλιο των Υπουργών AΚΕ-ΕΚ ενέκρινε στις 22 Ιουνίου 2000 στο Κοτονού ανάθεση αρμοδιοτήτων στην Επιτροπή των Πρέσβεων AΚΕ-ΕΚ, προκειμένου αυτή να είναι σε θέση να εγκρίνει τον εν λόγω εσωτερικό κανονισμό.

Κατά συνέπεια, είναι απαραίτητο η Κοινότητα να υιοθετήσει μία θέση σχετικά με τον εν λόγω εσωτερικό κανονισμό ενόψει της έκδοσης σχετικής απόφασης στους κόλπους της Επιτροπής των Πρέσβεων ΑΚΕ-ΕΚ. Για το σκοπό αυτό, η Επιτροπή υποβάλλει συνημμένα πρόταση απόφασης του Συμβουλίου.

Με την έγκριση του εν λόγω εσωτερικού κανονισμού θα καταστεί δυνατόν να συσταθεί Μικτή Υπουργική Εμπορική Επιτροπή ΑΚΕ-ΕΚ και να συνέλθει όσο το δυνατόν συντομότερα για να αναλάβει τα σημαντικά καθήκοντα που της ανατίθενται με τη συμφωνία εταιρικής σχέσης στον τομέα του εμπορίου.

2000/0281 (ACC)

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με τη θέση που πρέπει να υιοθετήσει η Κοινότητα στο πλαίσιο της Επιτροπής των Πρέσβεων ΑΚΕ-ΕΚ με στόχο την έκδοση απόφασης όσον αφορά την έγκριση του εσωτερικού κανονισμού της Μικτής Υπουργικής Εμπορικής Επιτροπής ΑΚΕ-ΕΚ

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

´Εχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 300, παράγραφος 2, δεύτερο εδάφιο σε συνδυασμό με το άρθρο 310,

την πρόταση της Επιτροπής,

Εκτιμώντας τα ακόλουθα:

(1) Το Συμβούλιο των Υπουργών AΚΕ-ΕΚ ενέκρινε, με την απόφαση αριθ. 1/2000 της 27ης Ιουλίου 2000 [1], μεταβατικά μέτρα για να τεθεί σε ισχύ ένα σύνολο διατάξεων της συμφωνίας εταιρικής σχέσης ΑΚΕ-ΕΚ του Κοτονού (καλούμενης εφεξής "η συμφωνία") από 2ης Αυγούστου 2000.

[1] ΕΕ L 195 της 1.8.2000

(2) Μεταξύ των ως άνω διατάξεων περιλαμβάνεται το άρθρο 38 της συμφωνίας, του οποίου η πρώτη παράγραφος προβλέπει τη σύσταση Μικτής Υπουργικής Εμπορικής Επιτροπής ΑΚΕ-ΕΚ, η οποία καλείται εφεξής "η επιτροπή".

(3) Το άρθρο 38 παράγραφος 3 προβλέπει ότι ο εσωτερικός κανονισμός της εν λόγω επιτροπής εγκρίνεται από το Συμβούλιο των Υπουργών ΑΚΕ-ΕΚ.

(4) Το Συμβούλιο των Υπουργών ΑΚΕ-ΕΚ, με απόφαση της 22ας Ιουνίου 2000, ανέθεσε αρμοδιότητες στην Επιτροπή των Πρέσβεων AΚΕ-ΕΚ όσον αφορά την έγκριση του εσωτερικού κανονισμού της επιτροπής.

(5) Είναι σκόπιμο να καθορισθεί η θέση που θα υιοθετήσει η Κοινότητα στο πλαίσιο της Επιτροπής των Πρέσβεων ΑΚΕ-ΕΚ, ενόψει της απόφασης που πρέπει να λάβει η εν λόγω επιτροπή σχετικά με την έγκριση του εσωτερικού κανονισμού της Μικτής Υπουργικής Εμπορικής Επιτροπής ΑΚΕ-ΕΚ,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η θέση που θα υιοθετήσει η Κοινότητα στο πλαίσιο της Επιτροπής των Πρέσβεων ΑΚΕ-ΕΚ σχετικά με την έγκριση του εσωτερικού κανονισμού της Μικτής Υπουργικής Εμπορικής Επιτροπής ΑΚΕ-ΕΚ βασίζεται στο σχέδιο απόφασης που παρατίθεται στο παράρτημα.

Άρθρο 2

Είναι δυνατόν να συμφωνηθούν ελάσσονες, τεχνικής φύσεως τροποποιήσεις του σχεδίου εσωτερικού κανονισμού χωρίς να εκδοθεί νέα απόφαση του Συμβουλίου.

Βρυξέλλες, [...]

Για το Συμβούλιο

Ο Πρόεδρος

[...]

ΠΑΡΑΡΤΗΜΑ

ΣΧΕΔΙΟ ΕΣΩΤΕΡΙΚΟΥ ΚΑΝΟΝΙΣΜΟΥ ΤΗΣ ΜΙΚΤΗΣ ΥΠΟΥΡΓΙΚΗΣ ΕΠΙΤΡΟΠΗΣ ΕΜΠΟΡΙΚΗΣ ΣΥΝΕΡΓΑΣΙΑΣ ΑΚΕ-ΕΚ

Η ΕΠΙΤΡΟΠΗ ΤΩΝ ΠΡΕΣΒΕΩΝ ΑΚΕ-ΕΚ,

Έχοντας υπόψη:

τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, η οποία εφεξής καλείται "η συμφωνία" και ιδίως το άρθρο 38 παράγραφος 3,

Εκτιμώντας τα ακόλουθα:

(1) Σύμφωνα με την απόφαση αριθ. 1/2000 της 27ης Ιουλίου 2000 [2] του Συμβουλίου των Υπουργών ΑΚΕ-ΕΚ τα σχετικά μέρη της συμφωνίας τέθηκαν προσωρινά σε ισχύ στις 2 Αυγούστου 2000 .

[2] ΕΕ L 195 της 1.8.2000

(2) Με το άρθρο 38 της συμφωνίας συγκροτείται Μικτή Υπουργική Εμπορική Επιτροπή .

(3) Με την απόφαση της 22ας Ιουνίου 2000, το Συμβούλιο των Υπουργών ΑΚΕ-ΕΚ μεταβίβασε τις εξουσίες του όσον αφορά την έγκριση του εσωτερικού κανονισμού της εν λόγω επιτροπής στην Επιτροπή των Πρέσβεων ΑΚΕ-ΕΚ,

ΑΠΟΦΑΣΙΖΕΙ:

Άρθρο 1 Σύνθεση

1. Η Μικτή Υπουργική Εμπορική επιτροπή, που στο εξής καλείται "η εμπορική επιτροπή", αποτελείται, αφενός από έναν υπουργό κάθε κράτους μέλους της Ευρωπαϊκής Κοινότητας και ένα μέλος της Ευρωπαϊκής Επιτροπής και, αφετέρου, από ίσο αριθμό υπουργών των κρατών ΑΚΕ.

2. Κάθε μέρος κοινοποιεί τα ονόματα των αντιπροσώπων του στη Γραμματεία της εμπορικής επιτροπής.

Άρθρο 2 Προεδρία

Η Προεδρία της εμπορικής επιτροπής ασκείται εναλλάξ, για έξι μήνες, από το μέλος της Ευρωπαϊκής Επιτροπής εξ ονόματος της Ευρωπαϊκής Κοινότητας, και από έναν αντιπρόσωπο των κρατών ΑΚΕ. Ο πρώτος Πρόεδρος θα είναι ο αντιπρόσωπος των κρατών ΑΚΕ.

Άρθρο 3

Συνεδριάσεις

1. Η εμπορική επιτροπή συνεδριάζει τουλάχιστον μία φορά κατ' έτος ή συχνότερα εφόσον το ζητήσει οποιοδήποτε από δύο μέρη.

2. Κάθε σύνοδος διεξάγεται σε τόπο, ο οποίος συμφωνείται από τα μέρη.

3. Οι συνεδριάσεις της εμπορικής επιτροπής συγκαλούνται από τη Γραμματεία της.

4. Τα πρακτικά της εμπορικής επιτροπής ισχύουν μόνον εφόσον παρίσταται τουλάχιστον η πλειοψηφία των αντιπροσώπων της Ευρωπαϊκής Κοινότητας, περιλαμβανομένου ενός μέλους της Ευρωπαϊκής Επιτροπής, και η πλειοψηφία των αντιπροσώπων των κρατών ΑΚΕ.

´Αρθρο 4

Αντιπροσώπευση

1. Τα μέλη της εμπορικής επιτροπής μπορούν να αντιπροσωπεύονται σε περίπτωση κωλύματος.

2. Όταν ένα μέλος επιθυμεί να αντιπροσωπευθεί, οφείλει να γνωστοποιήσει στον Πρόεδρο το όνομα του αντιπροσώπου του πριν από τη συνεδρίαση.

3. Ο ορισθείς αντιπρόσωπος ενός μέλους της Εμπορικής επιτροπής ασκεί πλήρως τα δικαιώματα του εν λόγω μέλους.

Άρθρο 5

Αντιπροσωπείες

1. Τα μέλη της εμπορικής επιτροπής δύνανται να συνοδεύονται από υπαλλήλους αρμόδιους για τα εμπορικά θέματα.

2. Πριν από κάθε συνεδρίαση, ο Πρόεδρος ενημερώνεται σχετικά με την προβλεπόμενη σύνθεση της αντιπροσωπείας κάθε μέρους.

3. Η εμπορική επιτροπή δύναται, κατόπιν συμφωνίας μεταξύ των μερών, να προσκαλεί μη μέλη να παραστούν στις συνεδριάσεις της.

4. Οι αντιπρόσωποι των περιφερειακών ή υποπεριφερειακών οργανισμών των Κρατών ΑΚΕ που μετέχουν σε διαδικασία οικονομικής ολοκλήρωσης δύνανται να συμμετέχουν στη συνεδρίαση ως παρατηρητές, με την έγκριση της εμπορικής επιτροπής.

Άρθρο 6

Γραμματεία

Η Γραμματεία του Συμβουλίου των Υπουργών ΑΚΕ-ΕΚ εκτελεί τα γραμματειακά χρέη της εμπορικής επιτροπής.

´Αρθρο 7

´Εγγραφα

Η Γενική Γραμματεία ΑΚΕ και η Ευρωπαϊκή Επιτροπή είναι υπεύθυνες για τη συγκέντρωση όλων των εγγράφων που είναι αναγκαία για τις συνεδριάσεις της εμπορικής επιτροπής.

Όταν οι εργασίες της εμπορικής επιτροπής βασίζονται σε γραπτή τεκμηρίωση, τα σχετικά έγγραφα αριθμούνται και διανέμονται ως έγγραφα της εμπορικής επιτροπής με τη φροντίδα της Γραμματείας.

Άρθρο 8

Αλληλογραφία

1. Η αλληλογραφία που απευθύνεται στην εμπορική επιτροπή ή στον Πρόεδρο της επιτροπής πρέπει να αποστέλλεται και στη Γραμματεία της εμπορικής επιτροπής.

2. Η Γραμματεία μεριμνά ώστε η αλληλογραφία να προωθείται στους παραλήπτες της και, όταν πρόκειται για τα έγγραφα που αναφέρονται στο άρθρο 7, στα άλλα μέλη της εμπορικής επιτροπής. Η αλληλογραφία προς διανομή αποστέλλεται στη Γενική Γραμματεία της Ευρωπαϊκής Επιτροπής, τις Μόνιμες Αντιπροσωπείες των κρατών μελών της Ευρωπαϊκής Κοινότητας και τις διπλωματικές αποστολές των αντιπροσώπων των κρατών ΑΚΕ.

Άρθρο 9

Δημοσιοποίηση

Εκτός εάν αποφασιστεί άλλως, οι συνεδριάσεις της επιτροπής δεν διεξάγονται δημοσίως.

Άρθρο 10

Ημερήσια διάταξη των συνεδριάσεων

1. Ο Πρόεδρος καταρτίζει για κάθε συνεδρίαση προσωρινή ημερήσια διάταξη, η οποία προωθείται από τη Γραμματεία της εμπορικής επιτροπής στους παραλήπτες το αργότερο 15 ημέρες πριν την έναρξη της συνεδρίασης.

2. Ο Πρόεδρος εντάσσει στην προσωρινή ημερήσια διάταξη θέματα, τα οποία ζητήθηκε να συμπεριληφθούν στην ημερήσια διάταξη από οποιοδήποτε εκ των μερών, το αργότερο 21 ημέρες πριν από την έναρξη της συνεδρίασης. Αιτήσεις για τη συμπερίληψη των θεμάτων στην ημερήσια διάταξη δύναται επίσης να υποβάλει η υποεμπορική επιτροπή ΑΚΕ-ΕΚ. Στην περίπτωση αυτή, οι συμπρόεδροι της υποεμπορικής επιτροπής καλούνται να συμμετάσχουν στη συνεδρίαση.

3. Με τη σύμφωνη γνώμη των μερών τα χρονικά όρια που τάσσονται δύνανται να συντμηθούν ώστε να ληφθούν υπόψη οι απαιτήσεις κάποιας ειδικής περίπτωσης.

4. Η ημερήσια διάταξη εγκρίνεται από την Εμπορική επιτροπή στην αρχή κάθε συνεδρίασης.

Άρθρο 11

Πρακτικά

1. Η Γραμματεία συντάσσει όσο το δυνατόν συντομότερα σχέδιο πρακτικών κάθε συνεδρίασης.

2. Τα πρακτικά πρέπει, κατά κανόνα, να αναφέρουν όσον αφορά κάθε επιμέρους θέμα της ημερήσιας διάταξης:

(α) την τεκμηρίωση που υποβλήθηκε στην εμπορική επιτροπή

(β) δηλώσεις, των οποίων η καταχώρηση ζητήθηκε από μέλος της εμπορικής επιτροπής,

(γ) τις συστάσεις που έγιναν, τις δηλώσεις που συμφωνήθηκαν και τα συμπεράσματα που υιοθετήθηκαν σχετικά με τα ειδικά θέματα.

3. Τα πρακτικά περιλαμβάνουν επίσης κατάλογο των μελών της εμπορικής επιτροπής ή των αντιπροσώπων τους που συμμετέχουν στη συνεδρίαση.

4. Το σχέδιο πρακτικών υποβάλλεται προς έγκριση στην εμπορική επιτροπή κατά την επόμενη συνεδρίασή της. Το σχέδιο πρακτικών μπορεί επίσης να συμφωνηθεί με γραπτή διαδικασία από τα δύο μέρη. Μετά την έγκρισή τους, δυο αυθεντικά αντίγραφα των πρακτικών υπογράφονται από τη Γραμματεία και αρχειοθετούνται από τα μέρη. Αντίγραφο των πρακτικών αποστέλλεται στον καθένα από τους αποδέκτες που αναφέρονται στο άρθρο 8.

Άρθρο 12

Συστάσεις

1. Η εμπορική επιτροπή προβαίνει σε συστάσεις επί όλων των εμπορικών θεμάτων, περιλαμβανομένων και θεμάτων που έχουν σχέση με την προετοιμασία, τις διαπραγματεύσεις και τη συνέχιση των οικονομικών συμφωνιών εταιρικής σχέσης, τη συνεργασία σε διεθνείς συναντήσεις και θέματα που αφορούν τα εμπορεύματα, κατόπιν συμφωνίας μεταξύ των μερών.

2. Μεταξύ των συνεδριάσεων, η εμπορική επιτροπή δύναται να προβαίνει σε συστάσεις με γραπτή διαδικασία, εφόσον συμφωνούν αμφότερα τα μέρη. Μια γραπτή διαδικασία συνίσταται σε ανταλλαγή διακοινώσεων μεταξύ των δύο κοινών γραμματέων της Γραμματείας, που ενεργούν κατόπιν συμφωνίας με τα μέρη.

3. Οι συστάσεις της εμπορικής επιτροπής έχουν τον τίτλο "σύσταση" και φέρουν αύξοντα αριθμό, ημερομηνία εγκρίσεως και συνοπτική περιγραφή του αντικειμένου τους.

4. Οι συστάσεις της εμπορικής επιτροπής επικυρώνονται από τη Γραμματεία και από τον Πρόεδρο.

5. Οι συστάσεις διαβιβάζονται σε όλους τους αποδέκτες που αναφέρονται στο άρθρο 8 ως έγγραφα της εμπορικής επιτροπής.

Η εμπορική επιτροπή συντάσσει κατά καιρούς εκθέσεις τις οποίες υποβάλλει στο Συμβούλιο των Υπουργών ΑΚΕ-ΕΚ.

Άρθρο 13

Γλώσσες

Εκτός εάν αποφασιστεί άλλως, οι συζητήσεις της εμπορικής επιτροπής διεξάγονται με βάση τεκμηρίωση που καταρτίζεται στην αγγλική και στη γαλλική.

Άρθρο 14

Δαπάνες

1. Τα κράτη μέλη της ΕΕ και τα κράτη ΑΚΕ βαρύνονται κανονικά με τις δαπάνες που απορρέουν από τη συμμετοχή τους στις συνεδριάσεις της εμπορικής επιτροπής τόσο όσον αφορά τα έξοδα προσωπικού, ταξιδιού και παραμονής όσο και τα έξοδα ταχυδρομείου και τηλεπικοινωνιών.

2. Οι δαπάνες που αφορούν την υλική διοργάνωση των συνεδριάσεων ή σχετίζονται με τη διερμηνεία των συνεδριάσεων, μετάφραση και αναπαραγωγή εγγράφων βαρύνουν το μέρος που φιλοξενεί την εκάστοτε συνεδρίαση.

[Βρυξέλλες],

Για την Επιτροπή των Πρέσβεων ΑΚΕ-ΕΚ

Ο Πρόεδρος